tartuNLP/wikipedia-smugri-20251201 huggingface dataset:
Palkkakatto

Palkkakatolla tarkoitetaan tietyissä ammattiurheilun liigoissa sitä summaa, jonka joukkue voi enintään käyttää pelaajien palkkoihin. Palkkakaton tarkoitus on pitää seurojen kulut kurissa ja estää rikkaiden seurojen dominointi rahan voimalla.
NHL:n palkkakatto.
NHL:ssä palkkakatto oli käytössä sen alkuvuosina muun muassa 1930-luvun laman aikana. Tuolloin katto oli 62 500 dollaria joukkuetta kohti ja suurin sallittu yhden pelaajan palkka oli 7 000 dollaria. Palkkakatto otettiin uudelleen käyttöön kaudeksi 2005–2006. Tuolloin joukkueen palkkakatto oli 39 miljoonaa ja yhden pelaajan maksimipalkka 7,8 miljoonaa. Palkkakatto on kuitenkin noussut joka kauden jälkeen. Esimerkiksi kaudella 2010–2011 katto oli 59,4 miljoonaa dollaria yksittäisen pelaajan palkan ollessa maksimissaan 11,88 miljoonaa. Kauden 2013–2014 palkkakatto oli 64,3 miljoonaa dollaria.
Palkkakaton yhteydessä käyttöön tuli myös ”palkkalattia”. Aluksi lattia oli 55 prosenttia katosta, mutta se muutettiin myöhemmin olemaan 16 miljoonaa dollaria kattoa pienempi summa. Näin ollen esimerkiksi kaudella 2010–2011 jokaisen joukkueen oli käytettävä pelaajiin vähintään 43,4 miljoonaa dollaria.
Pelaajalle maksettava palkka ja palkkakattoon vaikuttava summa, cap hit, ovat eri kokoiset. Varsinkin rahakkaampia sopimuksia tehtäessä saatetaan eri kausilta maksaa huomattavastikin erikokoisia summia, jotta cap hit pysyisi kohtuullisena.
Kaudella 2013–2014 eniten tienasi Nashville Predatorsin Shea Weber, jonka palkka oli 14 000 000 dollaria.
Cap hit.
Cap hit on urheilun ammattilaissarjoissa käytetty termi summasta, joka pelaajan palkasta lasketaan palkkakattoon. Cap hit lasketaan pelaajan sopimusvuosien palkkojen mukaan sisältäen mahdolliset bonukset. Näin ollen cap hit on yleensä lähellä palkoista laskettavaa keskiarvoa.
Cap hitiä pyritään ”kiertämään” niin sanotuilla etupainotteisilla sopimuksilla, joissa pelaajalle voidaan ensimmäisiltä sopimuskausilta maksaa moninkertaisia summia myöhempiin verrattuna. Esimerkiksi NHL:ssä tähän on puututtu Ilja Kovaltšukin ja New Jersey Devilsin sopimuskikkailujen jälkeen. Tuossa tapauksessa Devils tarjosi Kovaltšukille sopimusta, jossa hän olisi 17 vuoden sopimuksen ensimmäisten kymmenen kauden aikana tienannut 9,5 miljoonaa dollaria kaudessa ja saanut lopuilta seitsemältä kaudelta yhteensä 7 miljoonaa dollaria. NHL kuitenkin hylkäsi sopimuksen, sillä liigan mielestä se kiersi liigan palkkakattosääntöä. Tapauksen jälkeen NHL muutti cap hitin laskentatapaa vaikeammin kierrettäväksi.
Esimerkki cap hitin laskemisesta.
Kimmo Timosella on kaudesta 2007–2008 alkanut sopimus Philadelphia Flyersin kanssa. Kahdelta ensimmäiseltä kaudelta Timonen tienasi 8 000 000 dollaria, kahdelta seuraavalta 7 000 000 dollaria kahden viimeisen sopimuskauden palkkojen ollessa 5 000 000 ja 3 000 000 dollaria. Koska sopimukseen ei sisälly bonuksia, cap hitiksi lasketaan suoraan palkkojen keskiarvo, joka on tässä tapauksessa 6 333 333 $.
Al-Azharin yliopisto

Al-Azharin yliopisto () on yli tuhat vuotta vanha oppilaitos Egyptin pääkaupungissa Kairossa. Se perustettiin noin vuonna 970 uskonoppineita kouluttavaksi madrasaksi. Al-Azharin yliopisto on maailman sunnimuslimien oppineisuuden ja arabiankielisen kirjallisuuden keskus.
Vuonna 1961al-Azhar muutettiin yliopistoksi ja siihen lisättiin esimerkiksi tekniikan ja lääketieteen tiedekunnat. Ne poikkeavat muiden yliopistojen samannimisistä tiedekunnista, sillä asioita tarkastellaan niissä myös uskonnollisesti.
Al-Azhar-yliopistolla on ollut suuri vaikutus islamilaisen koulutuksen kehitykseen eri puolilla maailmaa. Yliopisto tunnetaan nimellä "Qiblatul ‘ilm" (tiedon keskus), ja se tarjoaa monipuolista opetusta islamilaisissa tieteissä. Koraanin ja hadithin ohella opetukseen sisältyvät muun muassa arabian kielioppi ("an-nahwu was sorf"), logiikka ("mantiq"), uskonoppi ("aqidah"), islamilainen oikeustiede ("fiqh") ja sufismi ("tassawuf"). 
Useat islamilaiset yliopistot ja tiedekunnat ovat ottaneet mallia Al-Azharin opetussuunnitelmasta. Esimerkiksi Damaskoksen yliopiston šaria-tiedekunta ja Sudanin islamilaiset korkeakoulut ovat mukauttaneet opetuksensa sen pohjalta. Al-Azharista valmistuneita opettajia on kutsuttu työskentelemään myös malesialaisiin yliopistoihin, erityisesti 1970-luvulla, jolloin he osallistuivat islamin opintojen kehittämiseen ja arabian kielen opetuksen vahvistamiseen. Malesian yliopiston islamin opintojen akatemiassa (Akademi Pengajian Islam) toimii useita Al-Azharin kasvatteja, ja he ovat olleet mukana myös šarian ja uskontoteologian tiedekuntien johtotehtävissä eri oppilaitoksissa.
Kannanottoja.
Al-Azharin yliopisto vaatii muslimeilta maailmanlaajuista boikottia ruotsalaisia ja hollantilaisia tuotteita vastaan vuonna 2023. Vaatimus tehtiin, kun poliitikko Rasmus Paludan väitti polttaneensa Koraanin Tukholmassa ja Pegida-liikkeen Hollannin johtaja Edwin Wagensveld ilmoitti repineensä Koraania.
Jekaterinburgin sirkus

Jekaterinburgin sirkus () on sirkusrakennus Jekaterinburgin kaupungissa Venäjällä. Se sijaitsee Isetjoen rannalla. Jekaterinburgin sirkukseen mahtuu kerralla noin 2600 ihmistä.
Alkuperäinen vuonna 1970 valmistunut sirkus oli rakennettu puusta, mutta se tuhoutui tulipalossa vuonna 1976. Uusi sirkusrakennus rakennettiin betonista ja teräksestä vuonna 1980.
Trento-luokka

Trento-luokka oli Italian kuninkaallisen laivaston kahden tai kolmen 1920 lopulla rakennetun aluksen muodostama raskas risteilijäluokka. Luokkaan kuului kolme alusta mikäli "Bolzano" lasketaan luokkaan kuuluvaksi. Alukset palvelivat toisessa maailmansodassa.
Suunnittelu.
Italian laivaston ensimmäiset kahdeksan tuuman tykein varustetut nk. sopimusristeilijät sisällytettiin vuosien 1924–1925 laivasto-ohjelmaan. Alusten suunniteltu uppouma oli sopimuksen mukainen 10 000 tonnia, mutta valmistuessaan niiden uppouma ylitti suunnitellun. Alukset oli suunniteltu hyvin nopeiksi, mutta suojan kustannuksella, ja ne olivatkin maailman nopeimmat ensimmäisen sukupolven sopimuksen voimaanastuttua valmistuneet raskaat risteilijät.
Alusten suojana oli sisäosiin rakennettu neliön muotoinen citadelli, joka jatkui kahdeksan metriä etummaisen tykkitornin etupuolelle ja viisi metriä takimmaisen tornin taakse. Seinämän paksuus oli 70 millimetriä, mikä kytkeytyi 50 millimetrin panssarikanteen.
RN Trieste (1926)

RN Trieste () oli Italian kuninkaallisen laivaston Trento-luokan raskas risteilijä toisessa maailmansodassa. Alus upposi Yhdysvaltain ilmavoimien B-24 lentokoneiden hyökkäyksessä 10. huhtikuuta 1943 La Maddalenaan Sardiniaan.
Valmistus.
Alus tilattiin Triestestä Stabilimento Tecnico Triestinolta, missä köli laskettiin 22. kesäkuuta 1925. Alus laskettiin vesille 24. lokakuuta 1926 ja valmistui 21. joulukuuta 1928.
Palvelus.
Palvelukseen otettaessa alus liitettiin risteilijäosastoon, kunnes se siirrettiin lokakuussa 1929 lippulaivaksi 1. laivueeseen. Alus siirrettiin edelleen 3. viirikköön, jonka lippulaivana se oli 18. kesäkuuta 1935 – 15. helmikuuta 1938.
Toisessa maailmansodassa alus osallistui sotatoimiin, kunnes siihen osui 21. marraskuuta 1941 Britannian kuninkaallisen laivaston sukellusveneen "HMS Utmostin" laukaisema torpedo. Pahoin vaurioitunut alus pääsi vain vaivoin Messinaan. Korjausten päätyttyä alus palasi vuoden 1942 puolivälissä palvelukseen, jolloin se aloitti liittoutuneiden Maltan saattueiden torjunnan sekä akselivaltojen Pohjois-Afrikan saattueiden suojaamisen.
"Trieste" upposi 10. huhtikuuta 1943 Yhdysvaltain maavoimien ilmavoimien Boeing B-24 -koneiden hyökkäyksessä La Maddalenan satamaan.
Jussi Ridanpää

Jussi Tuomas Ridanpää (s. 1981) on suomalainen radio- ja televisioesiintyjä, sekä yrittäjä.
Tapahtumiin liittyvät työt.
Ridanpään tapahtumapalveluita tuottava yritys myy konserttikiertueita, tarjoaa dj- sekä juontopalveluita ja toteuttaa klubeja ja festivaaleja.
TV- ja radiotyöt.
Ridanpää on työskennellyt urallaan muun muassa Yle TV2:n "VoiceOut!" -musiikkiohjelman reportterina ja teki yhden tuotantokauden Neloselle ja Jimille "Hurma"-nimistä ohjelmaa Henna Pihlajan kanssa. "Hurmassa" Ridanpää kokeili extremelajeja suomalaisten julkisuuden henkilöiden kanssa. Hän muun muassa hyppäsi laskuvarjolla Jone Nikulan kanssa, seinäkiipeili Ville Virtasen (Darude) kanssa ja riippuliiti Jasper Pääkkösen kanssa.
Ridanpää työskenteli radiokanava NRJ:n juontajana toukokuusta 2005. Sinä aikana hän juonsi NRJ:n viikonloppua, NRJ:n iltapäivää, toimi NRJ:n aamun kesätuuraajana ja teki koko tämän ajan musiikkilistaohjelmaa NRJ "Eurohot 30". Myöhemmin Ridanpää tunnettiin juontajana iltaohjelmassa, jossa listattiin NRJ:n 10 toivotuinta kappaletta ja toteutettiin kuuntelijoiden musiikkitoiveita. Marraskuussa 2013 hän aloitti Loop-radiokanavan uuden aamuohjelman "Loopin aamu" juontamisen. Marraskuun 2021 lopussa hän aloitti HitMix-radiokanavan aamuohjelman "HitMixin Heräämö" juontamisen juontajakollegansa Karoliina Tuomisen kanssa.
Muut tehtävät.
Ridanpää on merkitty levy-yhtiö AXR:n syksyllä 2011 julkaiseman "Party Boxxx – Vuoden Bilekokoelma – Rakkauden Kesä" -levyn tuottajaksi ja toteuttajaksi. Lisäksi hän on tuottanut ja toteuttanut kesällä 2012 AXR levy-yhtiölle Summer Up 10-vuotisjuhlakokoelman.
Sibirjakovinsaari

Sibirjakovinsaari () on Venäjälle kuuluva asumaton saari Karanmeressä, Jeniseinlahden suulla. Saaren pinta-ala on 847 neliökilometriä, rantaviiva on 129,7 kilometriä pitkä ja saaren korkein paikka on 33 metrin korkeudella merenpinnasta.
Saari on nimetty Aleksandr Sibirjakovin mukaan.
Leena Puotiniemi

Leena Puotiniemi (o.s. Ahonen, s. 19. maaliskuuta 1976 Helsinki) on suomalainen kestävyysjuoksija. Hän edusti vuoteen 2007 Pakilan Vetoa ja sittemmin IF Länkeniä.
Puotiniemi alkoi juosta kilpaa vasta 27-vuotiaana, ja viisi vuotta myöhemmin hän alkoi harjoitella ammattimaisesti. Maratonilla Puotiniemi alitti kolmen tunnin rajan vuonna 2009. Hän saavutti Kalevan kisoissa 10 000 metrin juoksussa hopeaa vuonna 2011 ja pronssia 2010. Hän on maratonin Suomen mestari vuodelta 2011, puolimaratonin SM-kilpailuissa hän on ollut toinen 2011 ja kolmas 2010. Puotiniemi edusti Suomea maaottelussa ensimmäisen kerran 2010 sijoittuen 10 000 metrillä viidenneksi. Hänet valittiin Lontoon vuoden 2012 kesäolympialaisten Suomen joukkueeseen, mutta kisoihin valmistautumista haittasi takareiden hamstring-syndrooma. Puotiniemen sijoitus oli lopulta 87. ajalla 2.42.01.
Puotiniemi voitti Helsinki City Marathonin vuosina 2010, 2011 ja 2013.
Puotiniemi on ammatiltaan ruotsin kielen opettaja.
Arjun Rampal

Arjun Rampal (s. 26. marraskuuta 1972 Jabalpur, Madhya Pradesh, Intia) on intialainen näyttelijä, elokuvatuottaja, televisiojuontaja ja entinen malli. Hän näyttelee hindinkielisissä elokuvissa ja on voittanut National Film Awards -palkinnon sekä Filmfare Awards -palkinnon, molemmat elokuvasta "Rock On!!" (2008).
Yksityiselämä.
Rampal meni naimisiin entisen Miss Intian Mehr Jesian kanssa vuonna 1998. Heillä on kaksi tytärtä (s. 2002 ja 2005). He muuttivat erilleen vuonna 2018 ja avioero astui voimaan vuonna 2019. Lapset jäivät asumaan äitinsä luo.
Rampalin tyttöystävä Gabriella Demetriades synnytti parin pojan heinäkuussa 2019. Heidän toinen poikansa syntyi heinäkuussa 2023.
Axel Gustaf Mellin

Axel Gustaf Mellin (2. heinäkuuta 1775 Hautaan kartano, Akaa – 19. maaliskuuta 1856 Helsinki) oli suomalainen vapaaherra ja oikeuslaitoksen virkamies.
Mellinin vanhemmat olivat tilanomistaja ja vapaaherra, kornetti Berndt Johan Mellin (1744-1811) ja Agneta Juliana von Knorring (1753-1778), jonka veli oli valtiopäivämies Henrik Johan von Knorring. Axel Gustafin sisaruksia olivat vapaaherra, luutnantti Karl Johan Berntsson Mellin (1776-1817) ja Sofia Juliana Mellin (1778-1835). Axelin äiti kuoli viimeiseen synnytykseen 25-vuotiaana kun poika oli vain kolmevuotias.
Axel Gustaf valmistui ylioppilaaksi Turussa vuonna 1788 ja suoritti tuomarin perustutkinnon vuonna 1792. Sen jälkeen Mellin toimi Turun hovioikeudessa auskultanttina ja notaarina ja sai varatuomarin arvon vuonna 1800. Seuraavina vuosikymmeninä hän jatkoi uraansa sekä Turun että Vaasan hovioikeudessa, mutta toimi samalla myös senaatin palveluksessa, ensin sen yleisenä esittelijäsihteerinä ja myöhemmin senaatin oikeusosaston varapuheenjohtajana lähes 25 vuoden ajan. Pitkän virkauransa aikana Mellin osallistui monien keskeisten valtiollisten kysymysten käsittelyyn niin senaatissa kuin sen työtä tukeneissa komiteoissa.
Hänen puolisonsa oli keisarinna Elisabet Aleksejevnan hovinainen Magdalena Vilhelmina de Carnall (1792-1875). Heille syntyivät tyttäret: keisarinna Aleksandra Fjodorovnan hovineiti Agneta Charlotta Vilhelmina Mellin (1816-1892), joka avioitui serkkunsa vapaaherra, senaatin kopisti Gustav Adolf Mellinin (1815-1853) kanssa ja vapaaherratar Augusta Constancia Mellin (1817-1843), joka avioitui vapaaherra Anders Edvard Ramsayn kanssa vuonna 1840.
Mellin hankki omistukseensa Porvoon pitäjässä sijainneen Sannäsin kartanon ja rakennutti vuosina 1836–1837 vielä nykyäänkin jäljellä olevan kartanon päärakennuksen, jonka suunnittelijana oli Carl Ludvig Engel. Samaan aikaan uudistetun kartanon puiston suunnitteli arkkitehti Paul Olsson, jonka muita töitä olivat muun muassa Hietaniemen hautausmaa Helsingissä ja Kultarannan puisto Luonnonmaalla.
Mellin toimi Ritarihuoneen sihteerinä Porvoon valtiopäivillä 1809. Hän sai todellisen valtioneuvoksen arvonimen vuonna 1824 ja jäädessään eläkkeelle virkauraltaan todellisen salaneuvoksen arvon vuonna 1854.
Isaac ibn Ghiyyat

Isaac ibn Ghiyyat (, "ibn Ghayyath") (1038 Lucena, Espanja – 1089 Córdoba, Espanja) oli espanjalainen rabbi, Raamatun kommentaattori, filosofi, ja liturginen runoilija.
Ibn Ghiyyat syntyi vuonna 1038 Lucenassa, Espanjassa, missä hän varttui ja myös johti rabbiinisen sisäoppilaitoksen tapahtumia. Toisien viranomaisten mukaan hän oli talmud ja posek Isaac Alfasin opettaja, kun taas toisien mukaan he olivat opiskelijatoverit. Ibn Ghiyyatin tunnetuimmat oppilaat olivat oma poikansa Judah ibn Ghayyatin lisäksi myös Joseph ibn Sahl ja Moses ibn Ezra. Talmudilainen soturi ja valtiomies Samuel ibn Naghrela ja tämän poika Joseph pitivät Ibn Ghiyyatia suuressa arvossa, ja Joseph-pojan kuolemansa jälkeen (vuonna 1066) Ibh Ghiyyat valittiin hänen tilalleen Lucenan rabbiksi, jona hän työskenteli kuolemaansa asti.
Ibn Ghiyyat kirjoitti kokoelman festivaaleja koskevia rituaalilakeja, joka julkaistiin nimikkeellä "Sha'are Simḥah", ja jonka pesahia koskevat lait julkaistiin uudelleen vuonna 1864 Berliinissä nimikkeellä "Hilkot Pesaḥim". Hän kirjoitti myös filosofisen selostuksen Saarnaajan kirjasta, mutta tämä teos tunnetaan ainoastaan myöhempien kirjailijoiden lainausten kautta. Hänen merkittävimmät teokset ovat liturgisia runoja, ja hänen virret löytyvät rukouskirjasta "Maḥzor of Tripoli" otsikolla "Sifte Renanot".
Martti Lappalainen (musiikinopettaja)

Martti ”Mape” Lappalainen (22. lokakuuta 1941 Kokkola – 5. kesäkuuta 2011 Tammisaari, Raasepori) oli suomalaisen jazzmusiikin merkittävimpiä vaikuttajia ja April Jazzin johtaja. Hän sai vuonna 1986 Jazzliiton Yrjö-palkinnon.
Lappalainen valmistui 1968 Sibelius-Akatemiasta musiikinopettajaksi ja toimi sen jälkeen musiikinopettajana Tapiolan Yhteiskoulussa. Vuonna 1969 hän perusti kouluun Tapiolan Yhteiskoulun Big Bandin (myöhemmin Tapiola Big Band) ja vuonna 1980 sen rinnalle Espoo Big Bandin. Hän perusti 1987 pääkaupunkiseudun suurimpiin jazztapahtumiin nousseen April Jazzin, jonka johtaja hän oli kuolemaansa saakka. 
”Herra Tapiolaksi” mainittu Lappalainen on valittu Espoon kaupungin kunniakansalaiseksi merkittävänä espoolaisena, ja vuonna 2010 kaupunkitoimittajat valitsivat hänet Vuoden kaupunkilaiseksi.
Rakkautta

Rakkautta on Maria Jotunin nimellä Jotuni-Haggrén julkaisema toinen novellikokoelma vuodelta 1907. Se sai ilmestyessään paljon kritiikkiä ja sekä kirja että kirjailija leimattiin moraalittomiksi. Lisäksi kauhisteltiin, kuinka naisen sopi kirjoittaa "siveetöntä" tekstiä.
Jotuni kuvasi naisten elämää ja kohtaloita tavalla, jota ei tuohon aikaan katsottu hyväksi. Jotunin saama huomio kuitenkin näkyi kirjan suosiossa ja siitä otettiin pian toinen painos. Teos on käännetty ruotsiksi nimellä "Man kallar det kärlek".
Crack the Skye

Crack the Skye on progressiivista metallia soittavan Mastodonin neljäs studioalbumi, joka julkaistiin vuonna 2009. Se sijoittui Yhdysvaltain virallisella albumilistalla sijalle 11. Sen julkaisi Reprise Records. Albumista on julkaistu myös vinyyliversio sekä CD:n ja DVD:n sisältävä paketti.
Levy on palkittu moneen otteeseen. Albumi on yhtyeen menestynein levy, myyden yli 200 000 kappaletta amerikassa. Suomessa albumi nousi virallisen albumilistan sijalle 6. Yhdysvalloissa se nousi Billboard 200 -listan sijalle 11.
Albumilta on kuvattu musiikkivideot kappaleista Oblivion ja Divinations. Vuonna 2011 yhtye julkaisi live-DVD:n "Live at the Aragon", joka sisältää mm. kokonaisuudessaan Crack The Skyen kappaleet ja elokuvan "Crack the Skye".
Mastodonin kolme edellistä albumia käsittelivät tulta, vettä ja maata. Crack the Skye ei ole konseptialbumi, mutta se käsittelee neljättä alkuelementtiä, eli ilmaa. Muuten albumi kertoo astraaliprojektiosta, mustasta magiasta ja rasputinista Moskovan Venäjässä. Kappale "Crack the Skye" on omistettu Brann Dailorin siskolle Skyelle, joka teki itsemurhan 14-vuotiaana.
Ananaskalat

Ananaskalat (Monocentridae) on roussikaloihin kuuluva kalaheimo. Heimon lajeja tavataan trooppisista valtameristä. Osaa lajeista pidetään myös akvaarioissa.
Lajit ja anatomia.
Ananaskaloihin kuuluu neljä lajia kahdessa suvussa. Ananaskalat ovat melko pienikokoisia ja kasvavat suurimmillaan noin 21–22 cm pitkiksi. Lajeille on tyypillistä suurikokoiset, levymäiset suomut, joissa on piikkejä. Alaleuassa on elimiä, joiden öisin sinivihreän ja päivisin oranssin valon tuottavat symbioottiset bioluminoivat bakteerit. Ananaskalalajeilla on kaksi selkäevää. Etummainen koostuu neljästä tai viidestä piikistä ja takimmaisen selkäevät ruodot ovat pehmeitä.. 
Levinneisyys ja elintavat.
Ananaskalalajeja tavataan trooppisista vesistä Intian valtameren ja Tyynenmeren alueilta. Ne elävät tyypillisesti parvissa 30–300 metrin syvyydessä merenpinnasta. Kalojen ravinto koostuu pinistä äyriäisistä ja eläinplanktonista, joita ne houkuttelevat valoelimillään. Ananaskalojen lisääntymisestä ei ole juurikaan tietoa, mutta ne eivät todennäköisesti vartioi muniaan.
Monet ananaskalalajit ovat paikallisesti hyvin tärkeitä ruokakaloja.
Via Dolorosa (kappale)

Via Dolorosa on suomalaislaulaja Tommi Läntisen johtaman samannimisen yhtyeen kappale ja single. Single on myös yhtyeen ainoaksi jäänyt julkaisu. Se ilmestyi vuonna 1986.
Kappaleet.
A-puoli
B-puoli
Blood Mountain

Blood Mountain on Mastodonin kolmas studioalbumi, joka julkaistiin 11. syyskuuta 2006. Albumi on konseptialbumi, jonka elementti-aiheena on maa, siinä missä kaksi edellistä albumia käsittelivät tulta ja vettä. Albumi kertoo miehestä, joka kiipeää ”verivuorelle” (Blood Mountain) etsimään kristallikalloa.
Ennen albumia Mastodon oli juuri noussut edellisellä "Leviathan"-albumillaan suuren yleisön tietoisuuteen. "Blood Mountainia" pidetään mestarillisena teoksena ja se sisältää mutkikkaita kappalerakenteita ja kitarariffejä, kuten Mastodonin kappaleissa on tapana. Rolling Stone -lehti sijoitti "Blood Mountainin" vuoden 2006 yhdeksänneksi parhaaksi albumiksi.
Albumilta on kuvattu neljä musiikkivideota: ”The Wolf is Loose”, ”Colony of Birchmen”, ”Sleeping Giant” ja ”Capillarian Crest”, joista viimeksi mainitun musiikkivideo on kuvattu livenä, mutta taustalla pyörii silti kappaleen studioversio. Albumin viimeisen kappaleen "Pendulous Skinin" kesto levyllä on peräti 22.15, josta varsinainen kappaleen osuus on tosin vain 5.03. Kappaletta seuraa 15 minuuttia hiljaisuutta, jota seuraa piiloraita, viesti Josh Hommelta. "Colony of Birchmen" -kappaleen nimi on viittaus Genesiksen kappaleeseen "The Colony of Slippermen", koska yhtyeen rumpali Brann Dailor on yhtyeen ihailija.
Albumi debytoi Yhdysvalloissa Billboard 200 -listan sijalla 32.
Marvin Martin

Marvin Martin (s. 10. tammikuuta 1988 Pariisi) on ranskalainen jalkapalloilija, joka edustaa Ligue 1:ssa pelaavaa Lilleä.
Martin liittyi Sochaux'n riveihin 14-vuotiaana kesällä 2002. Edustusjoukkueeseen hän pääsi kaudella 2008–2009 ja pelasi heti 27 ottelussa. Kaudella 2010–2011 Martin nousi seuran johtavaksi pelintekijäksi, kun Stéphane Dalmat siirtyi toisaalle. Martin syötti kauden aikana 17 maalia, mikä oli eniten koko liigassa.
Kesäkuussa 2012 Martin allekirjoitti viisivuotisen sopimuksen Lillen kanssa.
Martin pelasi ensimmäisen aikuisten maaottelunsa Ranskan maajoukkueessa 6. kesäkuuta 2011, jolloin hän teki kaksi maalia Ukrainaa vastaan. Lisäksi hän on pelannut 10 ottelua alle 21-vuotiaiden maajoukkueessa.
Åbo Tidning

Åbo Tidning oli Turussa vuosina 1882–1906 ilmestynyt ruotsinkielinen sanomalehti.
Ruotsinmielinen "Åbo Tidning" perustettiin kielikysymyksessä neutraalin "Åbo Underrättelserin" kilpailijaksi. 1880-luvulla sen toimitussihteerinä työskenteli kansansivistyspyrintöjä ajanut John Hedberg, joka vaikutti myös julkaisuyhtiön kansanlehden "Västra Finlandin" perustamiseen. Sortovuosina "Åbo Tidning" oli linjaltaan perustuslaillinen ja kesällä 1901 se oli kaksi kuukautta viranomaisten lakkauttamana. "Åbo Underrättelserin" muututtua ruotsinmielisemmäksi lehtien välisestä kilpailusta päätettiin luopua. "Åbo Tidning" lakkasi ilmestymästä vuoden 1907 alusta ja sen sisarlehdet "Västra Finland" ja "Turun Lehti" siirtyivät uuden yhtiön omistukseen.
Aluksi seitsemän ja vuonna 1906 kuusi kertaa viikossa ilmestyneen lehden levikki oli 1500 kappaletta vuonna 1900.
Österbottniska Posten

Österbottniska Posten oli Uudessakaarlepyyssä vuosina 1883–1968 ilmestynyt ruotsinkielinen sanomalehti. Vuoteen 1985 saakka sitä julkaistiin aikakauslehtenä.
Lukkari J.W. Nesslerin perustaman lehden ensimmäinen päätoimittaja oli tunnettu kansanvalistusmies Anders Svedberg. "Jakobstad Tidningin" perustamiseen saakka se levisi myös Pietarsaareen ja sen ympäristöön. Myöhemmin "Österbottniska Postenista" tuli suppean levikkialueensa paikallislehti, joka pysyi sisällöltään ja ulkoasultaan vanhakantaisena. Vuonna 1968 lehti myytiin uusiin käsiin, ja sen tilalla alettiin julkaista samannimistä nuorisolehteä.
Kerran viikossa ilmestyneen lehden levikki oli 2 500 kappaletta vuonna 1950.
Österbotten (sanomalehti)

Österbotten oli Vaasassa vuosina 1864–1878 ilmestynyt ruotsinkielinen sanomalehti.
"Österbottenin" perustaja ja toimittaja oli kansakoulunopettaja Anders Svedberg. Luonteeltaan se oli Pohjanmaan ruotsinkieliselle maaseutuväestölle suunnattu kristillis-siveellinen kansanlehti. Se ajoi kansansivistystä ja oli kielipoliittisesti maltillinen. Aluksi kerran ja myöhemmin kahdesti kuukaudessa ilmestyneen lehden levikki oli suurimmillaan 650 kappaletta vuonna 1865. Vuoden 1878 lopussa se lopetettiin taloudellisesti kannattamattomana. Myöhemmin Svedberg perusti Uuteenkaarlepyyhyn "Österbottniska Postenin".
Kauhavan lento-onnettomuus 1958

Kauhavan lento-onnettomuudessa 19. syyskuuta 1958 kaksi ilmavoimien Focke-Wulf Stieglitz -alkeiskoulukonetta törmäsi toisiinsa ilmassa taitolentoharjoituksissa. Molempien koneiden ohjaajat – upseerioppilaat Jouko Paavo Pihkala (s. 1939) ja Yrjö Eino Kalevi Rosti (s. 1939) – saivat onnettomuudessa surmansa. 
Molemmille lentäjille oli määrätty yleisen käytännön mukaisesti oma taitolentoalueensa. Oppilas Pihkala oli noussut koneineen omalla alueellaan noin 1200 metriin ja lähti sieltä suorittamaan syöksykierrettä. Arvostelulautakunta seurasi kentällä hänen suoritustaan.
Pihkalan päästyä syöksykierteessä noin tuhanteen metriin, ilmestyi oppilas Rostin kone yhtäkkiä vaakalennossa Pihkalan koneen alle. Pihkalan kone iski ilmassa Rostin koneen vasempaan siipeen, ja molemmat koneet syöksyivät maahan.
Onnettomuuden syyksi todettiin myöhemmissä tutkimuksissa lentäjien virhe.
Sa Dingding

Sa Dingding (, s. 27. joulukuuta 1983) on kiinalainen laulaja ja lauluntekijä. Dingdingilla on Han-kiinalaiset ja mongolialaiset sukujuuret, ja hän laulaa kiinaksi, sanskritiksi, tiibetiksi ja kuvitteellisella kielellä. Hän myös soittaa kappaleissaan perinteisiä soittimia kuten guzhengia ja morin huuria.
Dingding syntyi nimellä Zhou Peng () Sisä-Mongoliassa, Kiinassa. Hänen isänsä oli Han-kiinalainen ja äiti mongolialainen. Sisä-Mongoliassa Dingding asui isoäitinsä luona ja tutustui etnisten vähemmistöjen musiikkiin. Hän kiinnostui myös buddhalaisuudesta ja alkoi opiskella itsenäisesti sanskritia ja tiibetiä. Myöhemmin hän muutti Pekingiin opiskelemaan musiikkia.
18-vuotiaana Dingding julkaisi syntymänimellään ensimmäisen albuminsa "Dong Ba La". Vuonna 2006 kappale "Holy Incense" esiintyi Sherwood Hun elokuvassa "Prince of the Himalayas".
Vuonna 2007 Dingding julkaisi albumin "Alive", jota Universal levitti useissa maissa. Hongkongissa albumin ohella julkaistiin DVD, joka sisälsi musiikkivideoita, remixin kappaleesta "Alive" (万物生), tuotantomateriaalia ja kiinankielisen version kappaleesta "Mama Tian Na" (妈妈天那).
Vuonna 2008 Dingding voitti BBC Radio 3:n Aasian-Tyynenmeren alueen musiikkipalkinnon, ja pääsi esiintymään Royal Albert Hallissa eurooppalaiselle yleisölle. Samana vuonna hän myös julkaisi singlen "Qin Shang". Vuoden 2008 Sichuanin maanjäristyksen jälkeen Dingding sävelsi Deep Forestin Eric Mouquetin kanssa kappaleen "Won't Be Long" kerätäksen varoja hätäapuun.
Reino Silvanto

Reino Vilho (Wilhelm) Silvanto (sukunimi vuoteen 1929 saakka "Sylvander"; 21. heinäkuuta 1883 Helsinki – 29. tammikuuta 1943 Helsinki) oli suomalainen diplomaatti ja kirjailija. Hän käytti suomentajana myös nimimerkkejä "R.W.S", "Reino Silva" ja "Reino Silvala".
Silvannon vanhemmat olivat puuseppä Karl Kristoffer Sylvander ja Elviira Kallentytär. Hän pääsi ylioppilaaksi 1903 Helsingin reaalilyseosta ja valmistui Helsingin yliopistosta filosofian kandidaatiksi 1908 ja maisteriksi 1910. Silvanto oli aluksi opettajana eri oppilaitoksissa Helsingissä, Forssassa ja Kotkassa. Hän oli Suomen tietotoimiston palveluksessa 1918 ja toimi sitten asianajotoimisto Sarkanen &amp; Helmeen liikeosaston osastopäällikkönä 1918-1920. 
Reino Silvanto toimi Suomen edustajana Latviassa vuodesta 1920 ja Suomen Latvian suurlähettiläänä vuosina 1926–1927. Silvanto lähti ulkoasiainhallinnon palveluksesta 1929 ja hän toimi sittemmin kirjailijana ja kääntäjänä Helsingissä.
Silvanto suomensi muun muassa puolan-, tšekin- ja venäjänkielistä kaunokirjallisuutta (Anton Tšehov, Nikolai Gogol, Maksim Gorki, Henryk Sienkiewicz, Władysław Reymont, Karel Čapek). Hän kirjoitti myös Sammatin pitäjän historian sekä julkaisi kaksi uutta puolalaista proosaa esitellyttä antologiaa: "Nuori Puola" (1916) ja "Valkoinen kotka" (1937).
Silvanto oli vuodesta 1912 lähtien naimisissa lääketieteen lisensiaatti Olga Saastamoisen kanssa.
Barbie Pähkinänsärkijä-baletissa

Barbie Pähkinänsärkijä-baletissa on Barbie-nukkeihin perustuva animaatioelokuva vuodelta 2001.
Elokuvassa Barbie-nukkehahmo on sijoitettu Pjotr Tšaikovskin kuuluisan "Pähkinänsärkijä"-baletin maisemiin, ja elokuva käyttää baletin musiikkia. Pähkinänsärkijän roolissa on Ken. Alkuperäiseen "Pähkinänsärkijään" verrattuna elokuvassa on enemmän seikkailuja ja sivuhahmoja.
Rooleissa.
Lisäksi suomeksi sivurooleissa Pasi Ruohonen ja Pauli Virta.
Hannes Salovaara

Hannes Aadolf Salovaara, sukunimi vuoteen 1905 "Sillgren" (5. marraskuuta 1886 Kaarina – 24. helmikuuta 1935 Helsinki) oli suomalainen oppikoulun lehtori, kasvi- ja eläintieteestä kirjoittanut tietokirjailija ja suomentaja.
Salovaaran vanhemmat olivat työmies Juho Edward Sillgren ja Alina Maria Pankila. Hän pääsi ylioppilaaksi Turun suomalaisesta klassillisesta lyseosta 1906 ja valmistui filosofian kandidaatiksi 1912. Salovaara teki opintomatkat Saksaan, Itävaltaan ja Sveitsiin 1925, Ruotsiin ja Norjaan 1926 sekä Tanskaan 1929. 
Salovaara oli Varsinaissuomalaisen osakunnan kuraattorina 1911–1913, Turun suomalaisen yhteiskoulun luonnonhistorian, maantieteen ja matematiikan opettajana 1913–1919, Savonlinnan lyseon luonnonhistorian ja maantieteen vanhempana lehtorina 1919–1923, Helsingin 2. suomalaisen tyttökoulun nuorempana lehtorina 1925–1927 sekä Helsingin suomalaisen lyseon vanhempana lehtorina vuodesta 1927 ja rehtorina vuodesta 1930. Vuonna 1926 Salovaara hoiti valtioneuvoston määräyksestä kouluneuvoksen virkaa kouluhallituksessa sekä toimitti 1927–1929 suomenkielisten oppikoulujen ja seminaarien tarkastuksia. Hän oli Turun suomalaisen työväenopiston vt. johtajana 1918–1919, Turun Sanomain vt. päätoimittajana 1918, Itä-Savon päätoimittajana 1920–1923, Pienen Tietosanakirjan toimituskunnan jäsenenä 1924–1928 sekä Ison Tietosanakirjan toimituskunnan jäsenenä vuodesta 1928. Salovaara oli myös Savonlinnan kaupunginvaltuuston jäsenenä 1921–1923 ja vankilaoikeuden jäsenenä vuodesta 1932.
Turussa ollessaan Salovaara valittiin 1917 Turun Suomalaisen Yliopistoseuran hoitokunnan jäseneksi ja hän toimi seuran ensimmäisenä sihteerinä aina vuoteen 1927. Kansallisen edistyspuolueen puoluesihteerinä Salovaara oli 1923–1925. Hän julkaisi oppikirjoja ja kansantajuisia luonnontieteellisiä teoksia sekä avusti sanoma- ja aikakauslehtiä.
Hannes Salovaara oli naimisissa vuodesta 1914 Martta Ainikki Hongan (Bremer) kanssa.
Alexandra (Yhdistyneen kuningaskunnan kuningatar)

Kuningatar Alexandra (Alexandra Caroline Marie Charlotte Louise Julia; 1. joulukuuta 1844 Kööpenhamina, Tanska – 20. marraskuuta 1925) oli tanskalainen prinsessa, joka avioitui Ison-Britannian kruununperijän Walesin prinssi Edwardin kanssa vuonna 1863. Walesin prinsessa Alexandrasta tuli kuningatar hänen anoppinsa kuningatar Viktorian kuollessa 1901 ja prinssi Edwardin noustessa valtaistuimelle. Kuningatar Alexandra oli melko suosittu Yhdistyneessä kuningaskunnassa osin miehensä suosion takia ja osin oman hyväntekeväisyytensä ansiosta. 
Kuningatar Alexandrasta tuli kuningataräiti vuonna 1910, kun hänen aviomiehensä kuoli.
Kuningatar Alexandra oli Euroopan apeksi kutsutun Tanskan kuningas Kristian IX:n tytär, joten hän oli muun muassa Venäjän keisarinna Maria Fjodorovnan (Dagmar), Kreikan toisen kuninkaan Yrjön ja Tanskan kuningas Fredrikin sisar. Äitinsä Hessen-Kasselin Louisen kautta hän oli sukua muun muassa Suomen valitulle kuninkaalle Hessen-Kasselin Fredrik Kaarlelle, joka oli hänen serkkunsa.
Lapset.
Kuningatar Alexandralla ja kuningas Edwardilla oli kuusi lasta:
Randall Davidson

Randall Thomas Davidson (7. huhtikuuta 1848 – 25. toukokuuta 1930) oli Canterburyn arkkipiispa vuosina 1903–1928. Hän oli ensimmäinen eläkkeelle jäänyt arkkipiispa.
Pappisuransa alkuaikoina Davidson toimi arkkipiispa Archibald Campbell Taitin henkilökohtaisena pappina ja meni naimisiin tämän tyttären kanssa. Sittemmin hän toimi Windsorin tuomiorovastina vuosina 1883–1891, valmistui teologian tohtoriksi 1890. Hän toimi Rochesterin piispana vuodesta 1891 vuoteen 1895, jolloin hänet valittiin Winchesterin piispaksi. Canterburyn arkkipiispaksi hänet vihittiin vuonna 1903 ja hän toimi virassa vuoteen 1928, jolloin jäi eläkkeelle.
Aviva Stadium

Aviva Stadium on stadion Dublinissa, Irlannissa. Stadion avattiin 14. toukokuuta 2010 ja se toimii Irlannin rugby union -maajoukkueen ja jalkapallomaajoukkueen kotikenttänä. Kyseiset lajiliitot myös omistavat stadionin. Maaotteluiden ohella stadionilla on pelattu muun muassa Eurooppa-liigan finaali ja Nations Cup 2011.
Aviva Stadium rakennettiin samalle paikalle kuin entinen kansallisstadion Lansdowne Road, joka purettiin 2007. Stadionin rakentaminen maksoi noin 410 miljoonaa euroa. Stadionin nimioikeudet on myyty vakuutusyhtiö Avivalle 10 vuodeksi.
Aviva Stadiumille mahtuu 51 700 katsojaa.
Rafael Laethén

Jakob Rafael Laethén (30. maaliskuuta 1845 Pyhäjärvi Vpl – 6. marraskuuta 1898 Tampere) oli suomalainen pankinjohtaja, säveltäjä ja runoilija.
Henkilöhistoria.
Laethénin vanhemmat olivat lukkari Jakob Laethén ja Anna Fredrika Anttonen. Hän pääsi ylioppilaaksi 1864 Kuopion lukiosta ja opiskeli sitten oikeustiedettä Helsingin yliopistossa, mutta ei suorittanut mitään tutkintoa. Hän oli naimisissa vuodesta 1876 Gustafva (Nipu) Ahrenbergin (k. 1936) kanssa. Laethén toimi 1870-luvulla Yhdyspankin Helsingin konttorin virkailijana ja Borgströmin tupakkatehtaan kassanhoitajana, mutta oli sitten mukana perustamassa Kansallis-Osake-Pankkia, jonka johtokunnan jäsenenä hän toimi 1889–1897 ja väliaikaisena pääjohtajana 1891-1892. Tampereen Osake-Pankin pääjohtajaksi hän tuli 1898, mutta kuoli myöhemmin samana vuonna. Laethén laati alaltaan suomenkielisen pankkisanaston.
Taiteellinen tuotanto.
Laethénin sävellyksiä ovat muun muassa "Lintuselle" ("Sanopa laululintu, selitä sirkkunen") Elias Lönnrotin sanoituksella sekä Aleksis Kiven "Kanervala"-runokokoelman runoon perustuva "Keinu", samoin kuin "Mit deinen blauen Augen", "Nyt taisteluun me riennämme", "Suksimiesten laulu", "Isänmaa", "Iltalaulu" ja "Kehtolaulu sydämelleni". Keräämiään karjalaisia kansanlauluja hän sovitti mieskuorolle ja julkaisi nimimerkillä "ae-ae" joukon runoja savokarjalaisten "Koitar"-albumissa.
Heritage

Heritage on Opethin kymmenes studioalbumi, joka julkaistiin 14. syyskuuta 2011. Albumi nousi Suomen virallisen listan sijalle 2.
Tausta.
Opeth lähti juhlistamaan 20 vuoden taivaltaan maailmankiertueella, kun Watershedin julkaisusta oli kulunut jo lähes kaksi vuotta. Tämän kiertueen keikalta yhtye myös kuvasi toistaiseksi uusimman live-DVD:nsä. Tämän jälkeen, joulukuun alussa, yhtye ilmoitti menevänsä tulevan vuoden alusta studioon äänittämään kymmenettä studioalbumia. Toukokuun lopulla levyn nimi "Heritage" julkistettiin. Muutaman päivän päästä yhtye julkisti myös Travis Smithin tekemän kansitaiteen. Albumin äänitysten jälkeen jäsenten yhteinen päätös kosketinsoittaja Per Wiberg eroamisesta varmistui. Wiberg soittaa kuitenkin vielä tulevalla levyllä.
Uudelle levylle keulahahmo Mikael Åkerfeldt on kertonut, että albumilla ei kuulla yhtään aggressiivista ja death metalille ominaista murinalaulua, vaan se on Damnationin jälkeen toinen Opethin levy, jolla sitä ei kuulla. Se muistuttaa hänen sanojensa mukaan Damnationia. Sen soundit ovat aika pitkälle 70-luvulta.
Anete Jēkabsone-Žogota

Anete Jēkabsone-Žogota (s. 12. elokuuta 1983 Riika) on latvialainen koripalloilija. Hän pelaa Fenerbahçessa Turkissa. Hän on VEF Rīgan entisen tähtipelaajan Andris Jēkabsonsin tytär.
Aikaisemmin Jēkabsone-Žogota pelasi Moskovan Dynamossa, johon hän siirtyi kaudeksi 2006–2007 Ainārs Zvirgziņšin tultua valituksi joukkueen päävalmentajaksi. Ennen siirtoaan hän pelasi ranskalaisissa USO Mondevillessä ja CJM Bourges Basketissa.
Vuonna 2007 Jēkabsone-Žogota osallistui Latvian maajoukkueessa toiseen EM-lopputurnaukseensa. Hän oli turnauksen toiseksi paras pistenainen 17,2 pisteellään ottelua kohden. Hänet myös valittiin turnauksen tähdistöjoukkueeseen.
Vuoden 2008 olympialaisissa hän oli neljänneksi paras pistenainen 15,8 pisteellään ja toiseksi paras syöttäjä 4,0 syötöllään ottelua kohden.
Vuonna 2009 Jēkabsone-Žogota siirtyi kesäkuun lopulla vapaana pelaajana Connecticut Suniin Women's National Basketball Associationiin.
Anthony Weiner

Anthony David Weiner (s. 4. syyskuuta 1964 Brooklyn, New York) on entinen yhdysvaltalainen demokraattien poliitikko. Hän toimi kongressiedustajana New Yorkista vuosina 1999–2011.
Weiner opiskeli valtio-oppia New Yorkin osavaltionyliopistossa valmistuen vuonna 1985. Hän oli aktiivinen opiskelijapolitiikassa ja aloitti valmistumisensa jälkeen työt silloiselle demokraattien kongressiedustaja Chuck Schumerille. Weiner valittiin edustajainhuoneeseen vuoden 1998 vaaleissa, jolloin hän täytti Schumerin paikan tämän päästyä New Yorkin senaattoriksi. Hänet valittiin uudelleen kuudelle kaudelle, josta viimeinen jäi kuitenkin kesken Weinerin jouduttua eroamaan virastaan.
Toukokuussa 2011 Weiner joutui kohu-uutisoinnin kohteeksi lähetettyään itsestään puolialastomia kuvia nuorelle naiselle Twitterissä. Hän väitti aluksi joutuneensa hakkeroinnin tai kuvamanipulaation kohteeksi. Lehdistötilaisuudessa 6. kesäkuuta Weiner kuitenkin myönsi tapahtuneen ja sen, että on käynyt sopimattomia keskusteluja kuuden naisen kanssa. Hän ilmoitti ensin, ettei eroa tapahtuneen takia virastaan vaan hakeutuu hoitoon, mutta koska kohu kuitenkin vaikeutti demokraattisen puolueen toimintaa, puoluetoverit kehottivat häntä eroamaan, ja hän jätti eronpyynnön 16. kesäkuuta. Weineria pidettiin vahvana New Yorkin pormestariehdokkaana tulevissa vuoden 2013 vaaleissa.
Weiner avioitui Hillary Clintonin erityisavustaja Huma Abedinin kanssa heinäkuussa 2010. Heillä on joulukuussa 2011 syntynyt poika. Elokuussa 2016 Abedin ilmoitti hakevansa eroa Weinerin uuden viestiskandaalin vuoksi. Huhtikuussa 2016 tuli teatterilevitykseen hänen seksiviestiskandaaliaan ja epäonnistuneita vuoden 2013 New Yorkin pormestarinvaaleja käsittelevä dokumenttielokuva Weiner, jossa seurataan Weinerin pormestarinvaalikampanjan ylä- ja alamäkiä loppuen pari vuotta myöhempään vaiheeseen kun skandaali on jo hälvennyt. Weiner kertoo omia näkemyksiään tapahtuneista ja siitä, miten skandaalit ja mediaryöpytys ovat vaikuttaneet hänen henkilökohtaiseen elämäänsä ja ihmissuhteisiinsa.
Waiting for Tonight

"Waiting for Tonight" on yhdysvaltalaisen laulajan Jennifer Lopezin esikoisalbumin "On the 6" kolmas single. Single julkaistiin kesäkuussa 1999 ja se sijoittui Yhdysvaltojen "Billboard Hot 100" -singlelistalla parhaimmillaan sijalle kahdeksan ja Ison-Britannian singlelistan viidenneksi. Myös kappaleen espanjankielinen versio "Una Noche Más" julkaistiin "On the 6" -albumilla. Lopez esitti singlen Hex Hector -remix-version vierailleissaan television komediasarjassa "Will &amp; Grace".
Yhdysvaltalaisen naispoptrion 3rd Party:n alkuperäisversio "Waiting for Tonight" -kappaleesta julkaistiin vuonna 1997 heidän albumillaan "Alive".
Raidat.
A1. "Waiting for Tonight" (Hex's Momentous Club Mix) - 11:15 
A2. "Waiting for Tonight" (Pablo Flores Spanglish Miami Radio Edit) - 3:56 
B1. "Waiting for Tonight" (Pablo Flores Miami Mix) - 10:00 
B2. "Waiting for Tonight" (Hex's Momentous Video Edit) - 4:50 
A1. "Waiting for Tonight" (Metro Mix) - 5:53 
A2. "Waiting for Tonight" (Pablon Miami Mix Spanglish Edit) - 3:59 
B1. "Waiting for Tonight" (Futureshock Midnight at Mambo Remix) - 8:36 
B2. "Waiting for Tonight" (Hex's Momentous Club Mix) - 11:17 
A1. "Waiting for Tonight" (Hex's Momentous Club Mix) - 11:17
A2. "Waiting for Tonight" (Hex's Momentous A Cappella) - 3:32 
B1. "Waiting for Tonight" (Pablon Miami Mix) - 10:04 
B2. "Waiting for Tonight" (Pablon Miami Mix - Spanglish Radio Edit) - 3:59 
A1. "Una Noche Más" (Pablo Flores Miami Mix)
A2. "Waiting for Tonight" (Hex's Momentous Dub)
B1. "Waiting for Tonight" (Matt &amp; Vito's Vox Club Mix) 
B2. "Waiting for Tonight" (Power Dub) 
A1. "Waiting for Tonight" (Metro Club Mix)
A2. "Waiting for Tonight" (Albumiversio)
B1. "Waiting for Tonight" (Pablo Flores Miami Mix)
Tulivuori (elokuva)

Tulivuori () on vuonna 1997 ilmestynyt yhdysvaltalainen katastrofielokuva, jonka on ohjannut Mick Jackson. Elokuvan pääosissa esiintyvät muiden muassa Tommy Lee Jones ja Anne Heche. "Tulivuori" julkaistiin samana vuonna kuin toinen tulivuoriaiheinen elokuva, "Dante’s Peak". 
Näyttelijät.
Lähde:
Taivas ei tunne suosikkeja

Taivas ei tunne suosikkeja ("Bobby Deerfield") on Sydney Pollackin ohjaama yhdysvaltalainen elokuva vuodelta 1977. Se perustuu Erich Maria Remarquen samannimiseen romaaniin. Autourheiluaiheisen elokuvan pääosia näyttelevät Al Pacino ja Marthe Keller.
Elokuva sai kriitikoilta negatiivisen vastaanoton, joskin Pacinon roolisuoritusta kehuttiin. Hän sai suorituksestaan Golden Globe -ehdokkuuden.
Arvioita.
"Video-oppaassa" vuodelta 1994 Sam Inkinen kutsuu elokuvaa karseaksi urheiludraamaksi ja antaa sille kaksi tähteä viidestä, mikä vastaa sanallista arviota ”keskinkertainen”.
Marija Karan

Marija Karan (s. 29. huhtikuuta 1982 Belgrad, Jugoslavia) on serbialainen näyttelijä ja malli.
Ura.
Karan esiintyi kotimaassaan "Ljubav, navika, panika" -komediasarjassa vuosina 2005–2006, kunnes teki vierasroolin brittiläisessä draamasarjassa "Sairaalaelämää". Tammikuussa 2011 Karan esiintyi ensimmäisen kerran Hollywood-elokuvassa "The Rite", jossa pääosaa esittivät Colin O’Donoghue ja Anthony Hopkins. Hänellä oli myös rooli vuonna 2011 ilmestyneessä toimintaelokuvassa "Assassination Games".
Näyttelemisen ohella Karan tekee myös mallintöitä.
Kirjailijaelämää

Kirjailijaelämää () on Arthur Hillerin ohjaama elokuva, joka sai ensi-iltansa 18. kesäkuuta 1982. Siinä esiintyvät muun muassa Al Pacino, Dyan Cannon ja Tuesday Weld. Israel Horowitzin käsikirjoittama elokuva kertoo ihmissuhdeongelmien vaivaamasta Broadway-kirjoittajasta, Ivan Travalianista, joka yrittää kirjoittaa näytelmää "English with Tears".
Elokuva sai negatiivisen vastaanoton kriitikoilta, mutta Al Pacino sai siitä huolimatta Golden Globe -ehdokkuuden roolisuorituksestaan. "Video-oppaassa" vuodelta 1995 Bello Romano antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”. Hänestä filmi voittaa puolelleen humaanisuudellaan ja tasaisen hyvällä näyttelijäntyöllä.
The Local Stigmatic

The Local Stigmatic on David Wheelerin ohjaama lyhyelokuva. Sen tuottajana toimi Al Pacino, joka myös esiintyy elokuvassa yhdessä Paul Guilfoylen ja Joseph Maherin kanssa. Elokuva kuvattiin 1980-luvun lopulla, ja se esitettiin New Yorkin Museum of Modern Artissa maaliskuussa 1990. Elokuvaa ei koskaan esitetty elokuvateattereissa, mutta se julkaistiin DVD:llä osana Pacinon tuottamien ja ohjaamien elokuvien kokoelmaa "The Al Pacino Box Set".
Elokuva seuraa kahta englantilaista ystävää, jotka kävelet ympäri Lontooa keskustellen vinttikoirakilpailuista ja Winston Churchillista. Se perustuu Heathcote Williamsin näytelmään.
Getawaycab

Getawaycab oli suomalainen indierock-yhtye. Yhtye on esiintynyt 11 eri maassa, ja heidän musiikkiaan on julkaistu Suomessa, Englannissa ja Venäjällä.
Autorekisterikeskus

Autorekisterikeskus (lyhenne "ARK") oli vuosina 1966–1994 toiminut Suomen valtion virasto, joka ylläpiti valtakunnallista ajoneuvorekisteriä ja hoiti autokatsastustoimintaa.
Autorekisterikeskus perustettiin vuonna 1966 valtion väliaikaiseksi virastoksi ja se vakinaistettiin seuraavana vuonna. Autokatsastus ja kuljettajantutkinnot siirtyivät kunnallishallinnolta vastaperustettuun Autorekisterikeskukseen 1968. Ajokorttirekisterin ylläpito lisättiin viraston tehtäviin vuonna 1972. Katsastustoiminnan kilpailuttamisen myötä Autorekisterikeskus muutettiin 1994 liikelaitokseksi ja vuoden 1996 alusta lukien siitä muodostettiin valtion osakeyhtiö Suomen Autokatsastus Oy (nykyinen A-Katsastus). Ajoneuvorekisterien ylläpito ja muut hallinnolliset tehtävät siirtyivät samassa yhteydessä perustetulle ajoneuvohallinnolle eli AKE:lle.
Esko Rautionaho

Esko Olavi Rautionaho (s. 23. syyskuuta 1950 Rovaniemi) on suomalainen, 1970-luvulla kahdesti arvokilpailuissa kymmenen parhaan joukkoon sijoittunut mäkihyppääjä.
Seuratasolla "Piki" Rautionaho edusti Ounasvaaran Hiihtoseuraa. Hän voitti Suomen-mestaruuden suurmäessä vuosina 1970, 1972 ja 1973, normaalimäessä vuonna 1975 sekä joukkuemäessä kuusi kertaa. Salpausselällä hän voitti vuonna 1976, Puijolla vuonna 1972, Ounasvaaralla vuosina 1975, 1976 ja 1979 sekä Ruotsin hiihtokisoissa vuonna 1972.
Emir Bajrami

Emir Bajrami (s. 7. maaliskuuta 1988 Pristina, Jugoslavian sosialistinen liittotasavalta) on kosovolaissyntyinen ruotsalainen jalkapalloilija. Hän edustaa Hollannin Eredivisiessä pelaavaa Twenteä. Bajrami voi pelata laitalinkkinä tai keskikenttäpelaajana.
Ura.
Jugoslaviassa syntynyt Bajrami pelasi juniorina Köping FF:ssä, josta hän siirtyi IF Elfsborgiin vuonna 2006. Hän voitti seurassa heti Allsvenskanin mestaruuden kaudella 2006, mutta avainpelaajaksi hän nousi vasta vuonna 2008. Hän pelasi seurassa vuoteen 2010 ja teki 80 Allsvenskanin ottelussa 15 maalia.
Toukokuussa 2010 Bajrami teki nelivuotisen sopimuksen Eredivisien hallitsevan mestarin FC Twenten. Siirtosummaa ei kerrottu julkisuuteen. Huhujen mukaan siirtosumma oli noin 2,5 miljoonaa euroa. Ensimmäisellä kaudellaan Bajrami voitti Alankomaiden supercupin ja Alankomaiden cupin. Hän pelasi Eredivisiessä 21 ottelua ja viimeisteli niissä yhden maalin Twenten jäädessä sarjassa toiseksi Ajaxin jälkeen. Bajrami kärsi kauden aikana myös loukkaantumisista ja oli sivussa useita viikkoja.
Bajrami edusti Ruotsia alle 21-vuotiaiden EM-kilpailuissa vuonna 2009, jotka olivat Ruotsin kotikisat. Hän debytoi A-maajoukkueessa tammikuun 2010 ystävyysottelussa Omania vastaan. Hän teki ensimmäisen maalinsa maajoukkuessa elokuun 2010 ystävyysottelussa Skotlantia vastaan.
Wilhelm Liebknecht

Wilhelm Martin Philipp Christian Ludwig Liebknecht (29. maaliskuuta 1826 Gießen – 7. elokuuta 1900 Charlottenburg) oli saksalainen sosiaalidemokraatti. Liebknecht oli yksi Saksan sosiaalidemokraattisen puolueen perustajista yhdessä August Bebelin kanssa. Liebknecht oli Saksan valtiopäivien edustaja vuosina 1874–1900. Hänen poikansa Karl ja Theodor Liebknecht olivat myös poliitikkoja.
Mikael Lustig

Carl Mikael Lustig (s. 13. joulukuuta 1986 Uumaja, Ruotsi) on ruotsalainen jalkapalloilija. Hän edustaa kotimaassaan AIK:ta. Hän on Ruotsin lisäksi pelannut Norjassa, Skotlannissa ja Belgiassa. Lustig pelaa oikeana puolustajana.
Ura.
Lustig debytoi Allsvenskanissa kaudella 2005 GIF Sundsvallin riveissä ja pelasi kaudella kahdeksan ottelua tehden kaksi maalia. Seura putosi seuraavaksi kahdeksi kaudeksi sarjatasoa alaspäin ja Lustig jatkoi seurassa pelaten 60 ottelua. Kaudeksi 2008 seura nousi takaisin Allsvenskaniin ja Lustig oli joukkueen avainpelaajia. 
Lustig teki kesällä 2008 sopimuksen norjalaisen Rosenborgin kanssa. Hän nousi seuran avauskokoonpanoon ja teki kausilla 2009 ja 2010 neljä maalia ja voitti Tippeligaenin mestaruuden. Kaudella 2011 hän teki viisi maalia. Kaikkiaan hän pelasi Norjan pääsarjassa 95 ottelua ja teki niissä 14 maalia. Hän pelasi Eurooppa-liigassa kahdeksan ja sitä edeltäneessä UEFA-cupissa kuusi ottelua. Rosenborg-vuosina Lecce ja West Ham United esittivät kiinnostuksensa Lustigia kohtaan.
Vuonna 2012 Lustig siirtyi skotlantilaisseura Celticiin, jossa hän pelasi 7,5 kautta. Hän pelasi Skotlannin Valioliigassa 160 ottelua ja teki niissä 13 maalia. Hän voitti kahdeksan kertaa liigamestaruuden, neljä kertaa Skotlannin cupin ja neljä kertaa liigacupin. Hän pelasi Celticin joukkueessa 25 Mestarien liigan ja 16 Eurooppa-liigan ottelua. Eurooppa-liigassa hän teki yhden maalin ja Mestarien liigan karsinnoissa kaksi maalia.
Kauden 2019–2020 Lustig edusti belgialaista Gentiä. Hän pelasi Jupiler Pro Leaguessa 16 ja Eurooppa-liigassa seitsemän ottelua. Kesällä 2020 hän palasi Ruotsiin.
Lustig edusti Ruotsia alle 21-vuotiaiden EM-kilpailuissa vuonna 2009, jotka olivat Ruotsin kotikisat. Hän debytoi A-maajoukkueessa tammikuun 2008 ystävyysottelussa Yhdysvaltoja vastaan. Hän teki ensimmäisen maalinsa maajoukkueessa maaliskuussa 2011 EM-kisojen karsintaottelussa Moldovaa vastaan. Hän on pelannut maajoukkueessa 93 ottelua ja tehnyt niissä kuusi maalia. Hän pelasi kaksi ottelua EM-kilpailuissa 2012, yhden ottelun EM-kilpailuissa 2016 ja neljä ottelua MM-kilpailuissa 2018. Kesän 2021 EM-kilpailuissa hän on pelannut kaikki kolme alkulohko-ottelua avauskokoonpanossa.
Hiekoitussantaa toisinaan

Hiekoitussantaa Toisinaan on Pekka Myllykoski ja Jytäjemmarit -yhtyeen promosingle vuodelta 2011. Single ei tullut julkiseen myyntiin lainkaan, vaan koko sen 50 kappaleen painos jaettiin promokäyttöön sekä faneille yhtyeen oman kustannusyhtiön Suomen Maaseutumusiikin kautta. Singlen saivat bonuksena kaikki Huojuva Lato -orkesterin "Virran Ola on vielä kuningas" -EP:n etukäteen tilanneet.
Kappaleet.
Sovitukset: Aho, Gustafsson, Kelokaski, Laakso, Ristilä.
I Cover the Waterfront

”I Cover the Waterfront” on Johnny Greenin säveltämä ja Edward Heymanin sanoittama musiikkikappale vuodelta 1933.
Kappale perustui Max Millerin samannimiseen kirjaan vuodelta 1932. Vuonna 1933 ilmestyi United Artistsin elokuva "I Cover the Waterfront", joka myös perustui Millerin kirjaan. Elokuvan ja kappaleen julkaisijat pyrkivät käyttämään hyväksi toistensa suosiota: Elokuvan musiikkiraita uusittiin tuotannon viime hetkellä jotta kappale saatiin mukaan, ja elokuvan ilmestymisen jälkeen kappaleen nuottijulkaisuiden kanteen lisättiin väite, että sävellys oli ”United Artistsin samannimisen elokuvan innoittama”.
Kappaleen nauhoittivat sen ilmestymisvuonna useat artistit, mukaan lukien Joe Haymes, Eddy Duchin, Annette Hanshaw, Abe Lyman, Louis Armstrong sekä säveltäjä Green itse. Sekä Haymes että Duchin nousivat kappaleella singlelistalle. Myöhemmin kappaleen ovat äänittäneet muun muassa Lester Young, Art Tatum, Billie Holiday, Sarah Vaughan ja Erroll Garner. Sitä pidetään jazzstandardina.
Kappale seuraa AABA-rakennetta ja on alun perin G-duurissa. Jokainen A-osio alkaa sanoilla ”I Cover the Waterfront”.